Diari Oficial de la Generalitat Valenciana


Sumari del DOGV 4719, del 25-03-2004 (2004/2664)

ORDE de 3 de març de 2004, de la Conselleria de Cultura, Educació i Esport, per la qual es regula la prova única per a l'obtenció del certificat de cicle elemental i del certificat d'aptitud del cicle superior, primer nivell, de les ensenyances oficials d'idiomes pel règim d'ensenyament lliure.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2004/03/03/(1)/dof/vci/html**

### Dades del document

Número de DOGV
:   4719

Data del DOGV
:   25-03-2004

Secció del DOGV
:   I. DISPOSICIONS GENERALS

Número del document
:   2004/2664


Data del document
:   03-03-2004

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * examen
    * títol d'estudis
    * ensenyament d'idiomes
    * legislació

ORDE de 3 de març de 2004, de la Conselleria de Cultura, Educació i Esport, per la qual es regula la prova única per a l'obtenció del certificat de cicle elemental i del certificat d'aptitud del cicle superior, primer nivell, de les ensenyances oficials d'idiomes pel règim d'ensenyament lliure. [2004/X2664]
  
El Reial Decret 967/1988, de 2 de setembre (BOE de 10 de setembre), va regular les ensenyances corresponents al primer nivell de les ensenyances especialitzades d'idiomes. En desenrotllament seu, els reials decrets 1.523/1989, d'1 de desembre (BOE de 18.12.89), i 47/1992 van aprovar els continguts mínims corresponents a les ensenyances especialitzades d'idiomes corresponents a les llengües estrangeres i les llengües espanyoles, respectivament.
  
La reestructuració d'estes ensenyances segons els articles 49, 50 i 51 de la Llei Orgànica 10/2002, de 23 de desembre, de Qualitat de l'Educació (LOCE), no modifica els nivells i l'estructura vigents, fins que, d'una banda, es definisquen pel Govern els elements bàsics del currículum, tal com s'indica en l'article 5 del Reial Decret 944/2003, de 18 de juliol, que desenrotlla els articles mencionats de la Llei, i fins que, d'altra banda, s'aplique el calendari d'implantació de la nova ordenació d'estes ensenyances, que figura en el capítol IV del Reial Decret 827/2003, de 27 de juny, que establix el calendari d'aplicació de la nova ordenació del sistema educatiu, establida per la LOCE.
  
En el mateix sentit, el Reial Decret 944/2003, de 18 de juliol, pel qual s'establix l'estructura de les ensenyances d'idiomes de règim especial, regulades per la LOCE, en el seu article 8,4 manté l'existència de proves per a l'alumnat no escolaritzat, per la qual cosa correspon mantindre el model iniciat en l'Orde de 24 de juliol del 2002 (DOGV de 6 de setembre), que ara es modifica per a anar conduint-lo gradualment fins al model definitiu.
  
Consegüentment es manté l'objectiu de proporcionar un tractament homogeni i homologable a la prova per a l'obtenció directa del certificat elemental i del certificat d'aptitud del cicle superior de les ensenyances d'idiomes, donada la importància creixent de l'interés social i laboral per estes ensenyances, així com la seua incidència en el procés d'integració europea i l'ampliació de l'oferta educativa en ampliar-se el nombre d'Escoles Oficials d'Idiomes a la Comunitat Valenciana.
  
Per això, en virtut de les competències que m'atribuïx el Reial Decret 2.093/1983, de 28 de juliol,
  
ORDENE
  
Primer
  
S'autoritzen les Escoles Oficials d'Idiomes de la Comunitat Valenciana a realitzar la prova per a l'obtenció pel règim d'ensenyança lliure del Certificat Elemental i del Certificat d'Aptitud, en les condicions que establix la present orde.
  
Segon
  
1. Anualment es realitzarà una prova, al juny, per a l'obtenció en règim lliure de les mencionades titulacions.
  
2. La matriculació de l'alumnat per a la prova de juny es produirà en el mes de febrer.
  
3. Les direccions de les Escoles Oficials d'Idiomes podran coordinar les dates de matriculació sempre que no es sobrepasse l'últim dia laborable del dit mes.
  
Tercer
  
1. Són condicions dels aspirants per a la participació en la prova d'obtenció del certificat elemental, d'acord amb el que indica l'article 8.1 del RD 967/1988:
  
- Estar en possessió del títol de Graduat en Educació Secundària o equivalent a efectes professionals i/o acadèmics.
  
- Haver cursat els dos primers cursos d'ensenyança secundària obligatòria o estar en possessió del títol de Graduat Escolar, del certificat d'escolaritat o d'estudis primaris (LOCE, art.49.4).
  
- Disposar del permís de residència temporal o permanent, o l'autorització d'estada en règim d'estudiant, prevista en l'article 33.2 de la Llei Orgànica 4/2000, modificada per la Llei 14/2003, en cas de ser estranger no comunitari o no poder-se-li aplicar, en la data de realització de la prova.
  
- Estar matriculat com a alumne o alumna lliure en l'Escola Oficial d'Idiomes en què haja de realitzar la prova en la convocatòria corresponent.
  
2. Són condicions dels aspirants per a la concurrència a la prova d'obtenció del certificat d'aptitud de Cicle Superior d'acord amb el que indica l'article 9.1 i 2 del RD 967/1998:
  
- Haver superat el cicle elemental.
  
- Disposar del permís de residència temporal o permanent, o l'autorització d'estada en règim d'estudiant, prevista en l'article 33.2 de la Llei Orgànica 4/2000, modificada per la Llei 14/2003, en cas de ser estranger no comunitari o no ser-li d'aplicació el règim comunitari, en la data de realització de la prova, i
  
- Estar matriculat com a alumne o alumna lliure en l'Escola Oficial d'Idiomes en què s'haja de realitzar la prova, en la convocatòria corresponent.
  
Quart
  
És objecte de la prova la superació del nivell exigit, en cada idioma, per a l'obtenció del corresponent certificat, d'acord amb els continguts mínims establits pels reials decrets 1.523/1989, d'1 de desembre (BOE de 18.12.89), i 47/1992, que van aprovar els continguts mínims corresponents a les ensenyances especialitzades d'idiomes corresponents a les llengües estrangeres i a les llengües espanyoles respectivament, i pel Decret 48/1993, de 5 d'abril (DOGV de 15.4.93), per a les ensenyances de valencià.
  
2. La prova de cada idioma serà única i s'articularà en cinc àmbits, corresponents a les competències bàsiques:
  
- expressió escrita
  
- comprensió escrita
  
- expressió oral
  
- comprensió oral
  
- prova lexicogramatical
  
3. La prova en cada idioma agruparà temporalment els cinc àmbits en dos sessions:
  
1a sessió: àmbits:
  
- expressió escrita
  
- comprensió escrita
  
- competència lexicogramatical
  
- comprensió oral
  
amb una duració màxima de 4 hores.
  
L'orde de les proves dels distints àmbits el determinaran les Comissions
  
2a sessió: àmbit: expressió oral.
  
Entre la 1a i 2a sessió és imprescindible que s'hagen publicat les qualificacions de la 1a sessió.
  
4. El model de prova i els criteris d'avaluació en cada idioma serà únic.
  
5. Cada un dels àmbits de la primera sessió serà eliminatori.
  
Quint
  
1. Per a elaborar el model de prova única la Direcció General d'Ensenyament constituirà una Comissió d'experts de cada un dels idiomes que s'impartixen en les Escoles Oficials d'Idiomes de la Comunitat Valenciana.
  
Esta Comissió tindrà com a funcions:
  
- proposar almenys un model de prova per a cada una de les convocatòries anuals,
  
- establir els criteris per a la correcció i avaluació de la prova, degudament pilotats,
  
- determinar les característiques de l'exercici de competència lexicogramatical a fi d'adaptar-lo a la peculiaritat de cada idioma,
  
- establir les característiques tècniques de l'aula o de l'exercici, si és procedent,
  
- la resolució dels conflictes que es puguen presentar respecte al model de prova.
  
2. La tipologia de la prova quedarà establida en cada convocatòria
  
Sext
  
1. Les proves escrites s'imprimiran i reproduiran per la Direcció General d'Ensenyament. Seran remeses al director o directora de cada una de les escoles, amb l'antelació suficient, en enviament segellat i hauran de ser custodiades per ells fins al moment de la seua obertura. S'enviaran en caixes separades les proves i/o exercicis escrits per als alumnes i els criteris de correcció per als professors.
  
2. L'obertura de la caixa o caixes que continguen els exercicis escrits dels alumnes es farà en una de les aules d'examen, el dia i l'hora fixats per a este, amb assistència d'un representant de l'alumnat i un del professorat que cuida l'examen, de cada una de les aules d'examen en cas d'haver-n'hi més d'una.
  
3. Les caixes o sobres segellats que continguen els criteris de correcció per als professors s'obriran en el despatx de direcció o en la sala de professors del centre una hora abans de l'inici de cada examen.
  
Sèptim
  
1. Per a la correcció dels exercicis i la valoració de l'alumnat concurrent en cada exercici es formarà, en cada escola i en cada idioma, un tribunal compost per un mínim de dos professors de l'idioma corresponent. Cada tribunal podrà designar equips examinadors i correctors, compostos per un mínim de dos persones, segons el nombre d'alumnes i les necessitats. Serà imprescindible la concurrència de dos professors per a l'exercici o exercicis orals.
  
2. La composició d'este Tribunal es farà pública en el tauler d'anuncis del centre amb antelació a la realització de la prova, i les seues competències són: la coordinació de proves, la resolució de conflictes que puguen derivar-se de la realització de la prova, la coordinació dels equips si és procedent, així com els aspectes derivats d'estes competències.
  
3. En el cas que en un idioma i escola, únicament existisca un professor, la Direcció Territorial corresponent, quan existisquen en el seu àmbit territorial més escoles que impartisquen el dit idioma, podrà designar un tribunal únic en el conjunt de l'àmbit territorial, i nomenarà especialistes en aquells llocs on sorgisca la necessitat. Així mateix, en el cas que en un idioma únicament existisca un professor i no s'impartisca el dit idioma en una altra escola en l'àmbit territorial corresponent, la Direcció General d'Ensenyament podrà designar un especialista per a completar el tribunal per a la valoració de l'exercici o exercicis orals.
  
Octau
  
Els documents formals d'avaluació són els que figuren en l'annex de la present orde.
  
Nové
  
1. Cada àmbit de la primera sessió tindrà un valor del 100%, considerant-se superat quan s'obtinga un mínim del 60%. Si en un sol àmbit s'obté menys del 60% i un mínim del 50% es podrà fer la mitjana.
  
2. Finalitzada la primera sessió i prèviament a la segona sessió, es farà pública una relació amb l'alumnat qualificat com a apte.
  
3. La relació d'alumnat apte en la primera sessió i l'acta final serà publicada en el tauler d'anuncis de l'Escola.
  
4. Per a la valoració dels exercicis es tindran en compte els criteris de valoració elaborats en cada cas per la Comissió elaboradora de les proves, que hauran de comunicar-se als concurrents per escrit en iniciar cada exercici. Per a la qualificació final s'utilitzarà l'escala numèrica de zero a deu, amb un sol decimal, considerant-se positives les qualificacions de cinc o superiors i negatives les inferiors a cinc.
  
Deu
  
Cada tribunal elaborarà un informe valoratiu de la prova proposada, que serà remés a la Direcció General d'Ensenyament en els deu dies següents a la realització de la prova, per al seu trasllat a la Comissió elaboradora, de forma que permeta revisar la proposta per a posteriors convocatòries.
  
Onze
  
L'alumnat concurrent podrà reclamar sobre la qualificació obtinguda en cada àmbit i en la qualificació global de la prova quan estime que és incorrecta. Per a això el procediment i els terminis són els establits amb caràcter general en l'Orde de 23 de gener de 1990 (DOGV de 07.02.90) i la Resolució de 23 de gener de 1990 (DOGV de 07.02.90).
  
DISPOSICIÓ ADDICIONAL
  
Autoritze la Direcció General d'Ensenyament perquè, dins de les seues competències, adopte les mesures necessàries per al desenrotllament i l'aplicació de la present orde.
  
DISPOSICIÓ DEROGATÒRIA
  
Queda derogada l'Orde de 24 de juliol de 2002 (DOGV núm.4.330 de 6 de setembre del 2002)
  
DISPOSICIÓ FINAL
  
La present orde s'aplicarà a partir de l'endemà de la publicació en totes les Escoles Oficials d'Idiomes de la Comunitat Valenciana i en tots els idiomes que tinguen autoritzats.
  
València, 3 de març de 2004
  
El conseller de Cultura, Educació i Esport,


Còpia Permalink ELI